《夜郎叹》
清代·沈冰壶

唐家支庶领大藩，禄山闻之为胆寒。贺兰一言倾房公，骨肉猜嫌填心胸。

永王谋反出附会，王不能明白何怪。可怜天上谪仙海上钓鳌客，长流夜郎号党逆。

同为上皇臣，同辅上皇子。邺侯为名佐，太白坎壈死。

所遭幸不幸，二李天渊悬若此。噫吁嚱！王不反，有公道。

白从王，非草草。或言出胁致，回护未深考，纷纷讥议尽可扫。

作者简介：浙江山阴人，字心玉，号梅史。岁贡生。乾隆元年举鸿博。喜博览，精熟子史，尤谙明朝轶事。作诗善论古。有《古调独弹集》、《抗言在昔集》。